“สุรินทร์ พิศสุวรรณ” ถึงแก่กรรมหลังหัวใจวายเฉียบพลัน
"สุรินทร์ พิศสุวรรณ" อดีต รมว.ต่างประเทศ และ อดีตเลขาธิการอาเซียน ถึงแก่กรรมหลังหัวใจวายเฉียบพลัน
1 ธ.ค. 2560

ผู้สื่อข่าวรายงานว่า วันนี้ (30 พ.ย.) เมื่อเวลาประมาณ 15.00 น. นายสุรินทร์ พิศสุวรรณ อดีต รมว.ต่างประเทศ และ อดีตเลขาธิการอาเซียน ได้ถึงแก่กรรมแล้ว ด้วยโรคหัวใจวายเฉียบพลัน
สำหรับนายสุรินทร์ พิศสุวรรณ เกิดเมื่อวันที่ 28 ต.ค.2492 เป็นนักการเมืองชาวไทยมุสลิม อดีตรองหัวหน้าพรรคประชาธิปัตย์ สมาชิกสภานิติบัญญัติแห่งชาติ และรมว.ต่างประเทศ ในรัฐบาลนายชวน หลีกภัย และยังเป็นอาจารย์พิเศษประจำวิทยาลัยนวัตกรรมสังคม มหาวิทยาลัยรังสิต เคยดำรงตำแหน่งเลขาธิการอาเซียน ซึ่งมีวาระ 5 ปี เริ่มตั้งแต่ 1 มกราคม 2551 จนสิ้นสุดวาระเมื่อ 1 มกราคม 2556
โดยนั่งทำงานที่จาการ์ตา ประเทศอินโดนีเซีย นับเป็นคนไทยคนที่สองที่ได้ดำรงตำแหน่งนี้ โดยคนไทยคนแรกคืออดีตเอกอัครราชทูตและอดีตปลัดกระทรวงการต่างประเทศ แผน วรรณเมธี (ปัจจุบันเป็นเลขาธิการสภากาชาดไทย) ได้ขึ้นดำรงตำแหน่งปี 2532-2536